
На основу члaна 138, става 1. Устава Републике Србије („Службени гласник РС“, бр. 98/2006, у даљем тексту: Устав) и члана 31, става 2. у вези са чланом 32, ставом 2. Закона о Заштитнику грађана („Службени гласник РС“, бр. 79/2005 и 54/2007, у даљем тексту: Закон), у поступку контроле законитости и правилности рада Управе за извршење кривичних санкција покренутом по сопственој иницијативи, Заштитник грађана 
У Т В Р Ђ У Ј Е

Управа за извршење кривичних санкција - Окружни затвор у Прокупљу начинио је пропуст у раду што је 9. октобра 2014. године на извршење казне затвора примио A.A. из …, коме је пресудом суда уз казну затвора била изречена мера безбедности обавезног лечења алкохоличара која није била извршена, и што је у том затвору био лишен слободе до 31. октобра 2014. године када је спроведен у Специјалну затворску болницу ради извршења изречене мере безбедности, чиме је повређено Уставом зајемчено право именованог на здравствену заштиту.

Имајући у виду утврђени недостатак у раду, Заштитник грађана упућује Управи за извршење кривичних санкција следеће 

П Р Е П О Р У К Е
I

Окружни затвор у Прокупљу на извршење казне затвора неће примити лице коме је пресудом суда уз казну затвора изречена мера безбедности обавезног лечења алкохоличара, док та мера не буде извршена;

II

Управа за извршење кривичних санкција предузеће мере из своје надлежности у циљу утврђивања одговорности службених лица Окружног затвора у Прокупљу за наведене пропусте у раду;
III

Управа за извршење кривичних санкција упознаће све заводе за извршење кривичних санкција са садржином прве препоруке.
Управа за извршење кривичних санкција ће у року од 60 дана од дана пријема овог акта обавестити Заштитника грађана о поступању по упућеним препорукама.
Р а з л о з и
Заштитник грађана дошао је до сазнања да је Окружни затвор у Прокупљу неправилним поступањем повредио право на здравствену заштиту A.A. из … на тај начин што је 9. октобра 2014. године именованог, коме је пресудом суда уз казну затвора била изречена мера безбедности обавезног лечења алкохоличара која није била извршена, примио на извршење казне затвора.
Ради утврђивања релевантних чињеница, представници Стручне службе Заштитника грађана су 14. априла 2015. године извршили ненајављени надзор над радом Окружног затвора у Прокупљу. Том приликом, извршен је увид у одговарајућу документацију Затвора, и то у допис Основног суда у Прокупљу упућен Окружном затвору у Прокупљу, …, од 8. септембра 2014. године, пресуду Основног суда у Прокупљу, …, од 12. јуна 2014. године, записник о пријему A.A. на извршење казне затвора, од 9. октобра 2014. године, потврду о пријему именованог 9. октобра 2014. године у Окружни затвор у Прокупљу на извршење казне затвора, допис Основног суда у Прокупљу упућен Окружном затвору у Прокупљу, …, од 30. октобра 2014. године, допис Основног суда у Прокупљу упућен Специјалној затворској болници у Београду, …, од 30. октобра 2014. године, и потврду о пријему именованог 27. јануара 2015. године из Специјалне затворске болнице на извршење казне затвора.

Дописом, …, од 8. септембра 2014. године, Основни суд у Прокупљу обавестио је Окружни затвор у Прокупљу да је A.A. правноснажном пресудом Основног суда у Прокупљу …, која је Затвору достављена у прилогу овог дописа, осуђен на казну затвора у трајању од шест месеци и да ће се у тај затвор ради извршења казне јавити 29. септембра 2014. године. 
У изреци пресуде Основног суда у Прокупљу, …, од 12. јуна 2014. године, овај суд је окривљеног A.A. из … огласио кривим за учињено кривично дело изазивања опште опасности и изрекао му казну затвора у трајању од шест месеци, новчану казну у износу од 20.000 динара и меру безбедности обавезног лечења алкохоличара.

У записнику о пријему A.A. на извршење казне, од 9. октобра 2014. године, наведено је да је именовани тог дана од стране полицијских службеника Полицијске испоставе у Прокупљу доведен у Окружни затвор у Прокупљу ради извршења казне затвора, изречене пресудом Основног суда у Прокупљу, …, од 12. јуна 2014. године.

У потврди Окружног затвора у Прокупљу којом се констатује да је A.A. из … примљен на извршење казне, наведено је да је именовани 9. октобра 2014. године, у 9.20 часова, од стране полицијских службеника Полицијске испоставе у Прокупљу доведен у Окружни затвор у Прокупљу ради извршења казне затвора, изречене пресудом Основног суда у Прокупљу, …, од 12. јуна 2014. године.

Дописом од 30. октобра 2014. године Основни суд у Прокупљу обавестио је Окружни затвор у Прокупљу да је A.A. из … потребно спровести у Специјалну затворску болницу у Београду будући да му је уз казну затвора изречена и мера безбедности обавезног лечења алкохоличара.

Дописом од 30. октобра 2014. године Основни суд у Прокупљу обавестио је Специјалну затворску болницу у Београду да ће из Окружног затвора у Прокупљу у ту болницу бити спроведен A.A. из …, коме је правноснажном пресудом Основног суда у Прокупљу …, од 12. јуна 2014. године, изречена казна затвора у трајању од шест месеци и мера безбедности обавезног лечења алкохоличара.
Потврдом Специјалне затворске болнице издатој Окружном затвору у Прокупљу констатован је пријем A.A. на хоспитализацију (лечење) из Окружног затвора у Прокупљу, 31. октобра 2014. године.
Потврдом Окружног затвора у Прокупљу констатовано је да је 27. јануара 2015. године A.A. из … у тај затвор приведен од стране службеника Специјалне затворске болнице у Београду, ради издржавања казне затвора по пресуди Основног суда у Прокупљу, …
* * *

Чланом 13. Закона о извршењу кривичних санкција („Службени гласник РС“, бр. 55/2014) прописано је да у Управи за извршење кривичних санкција постоје следеће врсте завода за извршење кривичних санкција: 1) казнено-поправни завод и окружни затвор – за извршење казне затвора и мере притвора; 2) казнено-поправни завод за жене – за извршење казне затвора и малолетничког затвора; 3) казнено-поправни завод за малолетнике – за извршење казне малолетничког затвора; 4) Специјална затворска болница – за лечење осуђених и притворених лица, за извршење мера безбедности обавезног психијатријског лечења и чувања у здравственој установи, обавезног лечења алкохоличара и обавезног лечења наркомана; 5) васпитно-поправни дом – за извршење васпитне мере упућивања у васпитно-поправни дом.

Чланом 205, ставовима 1. и 2. истог закона прописано је да упућивање лица на извршење мере обавезног лечења наркомана, односно мере обавезног лечења алкохоличара врши надлежни суд који је изрекао меру у првом степену, да се лице коме је изречена мера обавезног лечења наркомана, односно мера обавезног лечења алкохоличара уз казну затвора упућује на извршење у складу са прописом министра надлежног за послове правосуђа из члана 49, став 1. тог закона.
Чланом 207. истог закона прописано је да се после извршене мере обавезног лечења наркомана, односно мере обавезног лечења алкохоличара лице према коме је односна мера извршена упућује на извршење остатка казне затвора.

Чланом 23, ставом 1. Правилника о упућивању осуђених, прекршајно кажњених и притворених лица у заводе за извршење кривичних санкција („Службени гласник РС“, бр. 31/2015) прописано је да се у Окружни затвор у Прокупљу упућују лица мушког пола: 1) која су први пут осуђена на казну затвора и против којих се води други кривични поступак, а којима је изречена казна затвора чије трајање или остатак трајања после урачунатог притвора и другог лишења слободе у вези с кривичним делом не прелази једну годину, која имају пребивалиште, односно боравиште на територији Вишег суда у Прокупљу;  2) која су први пут осуђена на казну затвора за кривична дела: силовање, обљуба над немоћним лицем, обљуба са дететом, трговина људима, разбојничка крађа, разбојништво, неовлашћена производња и стављање у промет опојних дрога, неовлашћено држање опојних дрога и омогућавање уживања опојних дрога, а којима је изречена казна затвора чије трајање или остатак трајања после урачунатог притвора и другог лишења слободе у вези с кривичним делом не прелази једну годину, која имају пребивалиште, односно боравиште на територији Вишег суда у Прокупљу; 3) раније осуђивана на казну затвора, којима је изречена казна затвора чије трајање или остатак трајања после урачунатог притвора и другог лишења слободе у вези с кривичним делом не прелази једну годину, а која имају пребивалиште, односно боравиште на територији Вишег суда у Прокупљу; 4) којима је изречена казна затвора у прекршајном поступку која имају пребивалиште, односно боравиште на подручју Прекршајног суда у Прокупљу. 

Чланом 29. истог правилника прописано је да се у Специјалну затворску болницу у Београду упућују: 1) лица оба пола којима је изречена мера безбедности обавезног психијатријског лечења и чувања у здравственој установи, а која имају пребивалиште, односно боравиште на територији виших судова у Републици Србији; 2) лица оба пола којима је уз казну затвора изречена мера безбедности обавезног лечења алкохоличара и обавезног лечења наркомана, а која имају пребивалиште, односно боравиште на територији виших судова у Републици Србији. 

* * *

У спроведеном поступку контроле законитости и правилности рада Управе за извршење кривичних санкција Заштитник грађана утврдио је да је радњама службених лица Окружног затвора у Прокупљу било повређено право на здравствену заштиту притужиоца, A.A., што је 9. октобра 2014. године у тај затвор примљен на извршење казне затвора, уз коју му је била изречена мера безбедности обавезног лечења алкохоличара која није била извршена, и што је у том затвору био лишен слободе до 31. октобра 2014. године када је спроведен у Специјалну затворску болницу ради извршења изречене мере безбедности. 

С обзиром да је Законом о извршењу кривичних санкција прописано да се мера обавезног лечења алкохоличара извршава у Специјалној затворској болници у Београду, да упућивање лица на извршење мере обавезног лечења алкохоличара врши суд који је изрекао меру у првом степену у складу са прописом министра надлежног за послове правосуђа из члана 49, став 1. тог закона, да се после извршене мере обавезног лечења алкохоличара лице према коме је ова мера извршена упућује на извршење остатка казне затвора и да је Правилником о упућивању осуђених, прекршајно кажњених и притворених лица у заводе за извршење кривичних санкција прописано да се у Окружни затвор у Прокупљу упућују одређене категорије лица којима је изречена казна затвора а да се у Специјалну затворску болницу у Београду, поред осталих, упућују лица којима је уз казну затвора изречена мера безбедности обавезног лечења алкохоличара, A.A. је пре извршења казне затвора требало да буде упућен у Специјалну затворску болницу на извршење мере безбедности обавезног лечења алкохоличара, након чијег извршења се именовани имао упутити у Окружни затвор у Прокупљу, ради извршења остатка казне затвора.
Околност да је Основни суд у Прокупљу дописом од 8. септембра 2014. године обавестио Окружни затвор у Прокупљу да ће се A.A. јавити у тај затвор ради извршења казне затвора изречене пресудом којом је именованом, уз ту казну, изречена и мера безбедности обавезног лечења алкохоличара, није ослобађала дужности државне службенике Окружног затвора у Прокупљу да пре пријема A.A. на извршење казне затвора утврде да ли су испуњени сви прописани услови за његов пријем. 

На основу свих утврђених чињеница, Заштитник грађана утврдио је незаконитост и неправилност у раду Управе за извршење кривичних санкција - Окружног затвора у Прокупљу на штету притужиоца, A.A., и сагласно члану 31, ставу 2. Закона, упутио Управи за извршење кривичних санкција препоруке ради отклањања уочених недостатака у раду, као и у  циљу унапређења рада органа управе и спречавања сличних пропуста у будућности.
Утврђивање појединачне одговорности службених лица Окружног затвора у Прокупљу за наведени пропуст у раду допринеће јачању обавезе поштовања закона од стране службених лица, као и остваривању принципа професионалне одговорности. 

Имајући у виду тежину последица које могу бити проузроковане по права грађана чињењем пропуста какав је утврђен у у раду Окружног затвора у Прокупљу, Заштитник грађана сматра да са садржином препоруке да се на извршење казне затвора неће примити лице коме је пресудом суда уз казну затвора изречена мера безбедности обавезног лечења алкохоличара, док та мера не буде извршена, треба да буду упознати сви заводи за извршење кривичних санкција Управе за извршење кривичних санкција. 

	ЗАМЕНИК ЗАШТИТНИКА ГРАЂАНА

Милош Јанковић

